REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/285-19

19. novembar 2019. godine

B e o g r a d

ZAPISNIK

93. SEDNICE ODBORA ZA FINANSIJE,REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 18. NOVEMBRA 2019. GODINE

Sednica je počela u 13,35 časova.

Sednicom je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Olivera Pešić, Srbislav Filipović, Milorad Mirčić, Aleksandar Stevanović, dr Milorad Mijatović, Momo Čolaković, Milan Lapčević, Vojislav Vujić i Zoltan Pek.

Sednici je prisustvovao Zoran Despotović (zamenik člana Odbora Miljana Damjanovića).

Sednici nisu prisustvovali članovi Odbora: Dušan Bajatović i Goran Ćirić, niti njihovi zamenici.

Sednici su prisustvovali i: Snežana Bogosavljević Bošković i Đorđe Vukadinović, narodni poslanici.

Sednici su prisustvovali: Siniša Mali, ministar finansija; Jelena Tanasković, državni sekretar u Ministarstvu finansija; Darko Komnenić, v.d. pomoćnik ministra za Sektor budžeta; Milesa Marjanović**,** načelnik Odeljenja budžeta; Pavle Petrović, predsednik Fiskalnog saveta; Nikola Altiparmakov i Vladimir Vučković, članovi Fiskalnog saveta i Danko Brčerević, glavni ekonomista Fiskalnog saveta.

Na predlog predsednika, Odbor je većinom glasova (12 za, troje nije glasalo) utvrdio sledeći

D n e v n i r e d:

1. Razmatranje Predloga zakona o budžetu Republike Srbije za 2020. godinu, sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2020. godinu, Predlogom odluke o davanju saglasnosti na Finansijski plan Republičkog fonda za zdravstveno osiguranje za 2020. godinu, Predlogom odluke o davanju saglasnosti na Finansijski plan Nacionalne službe za zapošljavanje za 2020. godinu i Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2020. godinu, koji je podnela Vlada (broj 400-2730/19 od 4. novembra 2019. godine), u načelu;

2. Donošenje odluke o obrazovanju Radne grupe za utvrđivanje ispunjenosti uslova u postupku predlaganja kandidata za izbor predsednika i četiri člana Saveta Komisije za kontrolu državne pomoći.

Pre prelaska na rad po utvrđenom dnevnom redu Odbor je većinom glasova, usvojio zapisnike sa 89. sednice Odbora (13 glasova za, dvoje nije glasalo), 90. i 91. sednice Odbora (12 za, troje nije glasalo).

Aleksandra Tomić je obavestila članove Odbora da su u skladu sa članom 173. stav 2. Poslovnika Narodne skupštine, Odboru dostavljeni izveštaji sledećih odbora koji su razmatrali Predlog zakona o budžetu za 2020. godinu:

- Izveštaj Odbora za poljoprivredu, šumarstvo i vodoprivredu, koji je odlučio da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2020. godinu, razdeo 24 - Ministarstvo poljoprivrede, šumarstva i vodoprivrede koji je podnela Vlada.

- Izveštaj Odbora za zaštitu životne sredine, koji je odlučio da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2020. godinu, Razdeo 25- Ministarstvo zaštite životne sredine.

- Izveštaj Odbora za rad, socijalna pitanja, društvenu uključenost i smanjenje siromaštva, koji je odlučio da predloži Odboru za finansije, republički budžet i kontrolu trošenja javnih sredstava da prihvatiPredlog zakona o budžetu Republike Srbije za 2020. godinu – razdeo 30 Ministarstvo za rad, zapošljavanje, boračka i socijalna pitanja, sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2020. godinu, Predlogom odluke o davanju saglasnosti na Finansijski plan Nacionalne službe za zapošljavanje za 2020. godinu i Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2020. godinu, koji je podnela Vlada Republike Srbije.

- Izveštaj Odbora za zdravlje i porodicu, koji je odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o budžetu Republike Srbije za 2020. godinu, Razdeo 27 - Ministarstvo zdravlja, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2020. godinu, koji je podnela Vlada, u načelu.

- Izveštaj Odbora za kulturu i informisanje, koji je odlučio da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2020. godinu, Razdeo 29 – Ministarstvo kulture i informisanja.

- Izveštaj Odbora za privredu, regionalni razvoj, trgovinu, turizam i energetiku, koji je odlučio većinom glasova da predloži Odboru za finansije, republički budžet i kontrolu trošenja javnih sredstava da prihvati Predlog zakona o budžetu Republike Srbije za 2020. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija, u načelu.

Aleksandra Tomić je podsetila da, po članu 75. Poslovnika Narodne skupštine:

* Član odbora ima pravo da govori ukupno do deset minuta.
* Predlagač zakona i drugog opšteg akta, odnosno ovlašćeni predstavnik predlagača, ima pravo da govori ukupno do 20 minuta.
* Predsednik odbora, kao učesnik u pretresu, ima pravo da govori kao i član odbora.
* Drugi narodni poslanik koji nije član Odbora takođe ima pravo da govori do deset minuta, a samostalni narodni poslanik do pet minuta.

Milorad Mirčić je, podsetivši da je na Sednici Narodne skupštine udvostručeno vreme za raspravu po ovoj tački dnevnog reda, predložio da se u skladu sa tim i na sednici Odbora udvostruči vreme za raspravu. Odbor je većinom glasova (11 za, četiri nisu glasala) prihvatio ovaj predlog.

**PRVA TAČKA DNEVNOG REDA:** Razmatranje Predloga zakona o budžetu Republike Srbije za 2020. godinu, sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2020. godinu, Predlogom odluke o davanju saglasnosti na Finansijski plan Republičkog fonda za zdravstveno osiguranje za 2020. godinu, Predlogom odluke o davanju saglasnosti na Finansijski plan Nacionalne službe za zapošljavanje za 2020. godinu i Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2020. godinu, koji je podnela Vlada (broj 400-2730/19 od 4. novembra 2019. godine), u načelu

U uvodnom izlaganju, Siniša Mali, ministar finansija istakao je da je Ministarstvo sledilo dve osnovne smernice prilikom sastavljanja Predloga zakona o budžetu za 2020. godinu. To su: dalje povećanje životnog standarda stanovništva i ubrzanje privrednog rasta. U vezi sa povećanjem životnog standarda stanovništva, doneta je odluka o povećanju plata u javnom sektoru od 8-15% i ta odluka je već na snazi od 1. novembra. Povećanje penzija po tzv. švajcarskom modelu, stupa na snagu od 1. januara 2020. godine i iznosi 5,4%. Doneta je odluka i o povećanju minimalne cene rada sa 27022 din. na 30022 din. i to je do sada najveće povećanje minimalne cene rada. Kada je u pitanju ubrzanje privrednog rasta, strategija se sastoji od dva dela. Prvi deo odnosi se na povećanje javnih investicija, dok je drugi fiskalno rasterećenje privrede. U 2020. godini obezbeđen je rast javnih investicija u iznosu od 40 milijardi dinara, sa 220 na 260 milijardi dinara. Najznačajniji projekat je Moravski koridor, kao i dalje jačanje putne, železničke i saobraćajne infrastrukture. Podsetio je da je u prethodnom periodu već izgrađeno 320 km autoputeva. Fiskalno rasterećenje privrede se odnosi pre svega na dalje smanjenje poreza na zarade, kako bi se podstaklo zapošljavanje i privreda učinila konkurentnijom. U ovoj godini efekat tog smanjenja iznosi 13,1 milijardu dinara. Podsetio je na rezultate fiskalne konsolidacije, da je država pre pet godina bila pred bankrotom, a sada već treću godinu ostvaruje suficit budžeta. Stopa nezaposlenosti je sa skoro 26%, pala na 10,3% i očekuje se njen dalji pad. Za 2020. godinu projektovani deficit republičkog budžeta je 0,3%, a na nivou opšte države 0,5%. Pre pet godina deficit je iznosio 6,6% BDP-a. Zaustavljen je rast javnog duga koji je iznosio oko 75%, a sada je 51% BDP-a, sa tendencijom daljeg pada. Projektovana stopa rasta u 2020. godini je 4%, dok će za ovu godinu premašiti projektovanih 3,5%. Veliki deo privrednog rasta obezbeđen je putem stranih direktnih investicija, koje su u prva tri kvartala ove godine za 43% veća od planiranih.

Pavle Petrović je istakao da je osnovna zamerka Fiskalnog saveta na Predlog zakona o budžetu prekomeran rast plata u javnom sektoru. Time se, po njegovim rečima, „potkopava” ekonomski rast srpske privrede i životni standard stanovništva. Ukoliko se zanemari rast plata, preostala sredstva su dobro raspoređena, budžetski deficit od 0,3% je dobro projektovan i trebalo bi da doprinese daljem padu javnog duga. Ukoliko se u 2020. godini ostvari suficit, predlog Fiskalnog saveta je da se investira u infrastrukturu, a ne u potrošnju. On je pohvalio dalje smanjenje poreza na zarade sa 62% na 61% i naglasio da je predlog Fiskalnog saveta bio da poresko opterećenje na zarade iznosi 58%, jer bi to bio značajan podsticaj privredi. Problem je što u budžetu nisu eksplicitno predviđene investicije u komunalnu infrastrukturu, tj. vodovodnu i kanalizacionu mrežu i prečišćavanje otpadnih voda i to bi trebalo da bude prioritet.

Siniša Mali je zahvalio Fiskalnom savetu na sugestijama i odgovorio da su investicije u komunalnu infrastukturu u nadležnosti lokalnih samouprava i da ne mogu biti u republičkom budžetu. Država će svakako pomoći ove investicije i za to je predviđena kreditna linija, koja se može videti u članu 3. Predloga zakona o budžetu. Što se tiče kritika o povećanju plata, ministar je podsetio da povećanje nije obezbeđeno iz kredita, već iz realnih izvora, tako što je deo budžetskih sredstava preusmeren u rast plata. Izneo je podatke da plate čine 9,5% BDP, dok je prosek za EU 9,9%, dok za zemlje regiona koje su članice EU, taj prosek iznosi preko 11%.

Snežana Bogosavljević Bošković je izvestila Odbor za finansije, republički budžet i kontrolu trošenja javnih sredstava da je Odbor za zaštitu životne sredine prihvatio u načelu Predlog zakona o budžetu Republike Srbije za 2020. godinu, Razdeo 25- Ministarstvo zaštite životne sredine. Konstatovano je da je povećanje sredstava za Ministarstvo zaštite životne sredine 1,7 milijardi dinara, što je za oko 27% više u odnosu na tekuću godinu. Najveći deo tih sredstava opredeljen je za tzv. „Zeleni fond“.

Veroljub Arsić je istakao da Predlog zakona o budžetu predstavlja kontinuitet u odnosu na prethodne budžete. Takođe, on je realan, izbalansiran i ostvariv. Smanjenje javnog duga proširuje mogućnosti Vlade Srbije u narednim godinama. Po njegovim rečima, nezahvalno je porediti rezultate Srbije sa zemljama centralne i istočne Evrope, koje su članice EU, koje imaju pristup evropskim fondovima. I pored toga, Srbija ostvaruje slične ili bolje rezultate. Rast plata u javnom sektoru je neophodan ukoliko država želi kvalitetnu i savremenu upravu, zdravstveni sistem, prosvetu i odbranu.

Milorad Mirčić je naglasio da je Predlog zakona o budžetu izbalansiran po pitanju prihoda i rashoda. Dodao je da podržava povećanje plata i penzija, ali da mora da se održi nivo srazmere između penzija i plata i da on ne sme da bude veći od 1:2. Sadašnji „švajcarski model“ povećanja penzija dodatno smanjuje odnos penzija prema platama ispod navedene srazmere.

Momo Čolaković se složio da se ne sme dozvoliti dalji pad srazmere penzija prema platama i izrazio zahvalnost za jednokratnu pomoć koju su nedavno dobili korisnici penzija.

Đorđe Vukadinović je naglasio da je Predlog zakona o budžetu u velikoj meri predizborni i da nije razvojni. Njime Vlada želi da pošalje poruku građanima da je prošlo vreme štednje. Po njegovom mišljenju, mere fiskalne konsolidacije su dale rezultata tako što je teret prebačen na građane, dok državna administracija nije postala efikasnija.

Aleksandra Tomić se nije složila da je Predlog zakona o budžetu predizborni, jer onda on ne bi uključivao porast investicija. Upravo najava novog nacionalnog investicionog plana za narednih pet godina demantuje tu tvrdnju. Predlog zakona o budžetu je sastavljen na osnovu odgovorne politike i fiskalne konsolidacije. Država nastavlja da investira u infrastukturu i neumesno je porediti Srbiju sa zemljama koje već imaju izgrađenu infrastrukturu i koriste strukturne fondove EU. Porast plata je neophodan da bi se zadržali kvalitetni kadrovi i država trenutno ima ekonomske mogućnosti za to. Istakla je i dalje smanjenje javnog duga za skoro 9%.

U diskusiji su učestvovali i: Milorad Mijatović, Aleksandar Stevanović, Goran Kovačević i Vojislav Vujić.

Odbor je, na osnovu člana 156. stav 3. Poslovnika Narodne Skupštine, većinom glasova (11 za, jedan nije glasao) odlučio da podnese sledeći

I Z V E Š T A J

I

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o budžetu Republike Srbije za 2020. godinu, sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2020. godinu, Predlogom odluke o davanju saglasnosti na Finansijski plan Republičkog fonda za zdravstveno osiguranje za 2020. godinu, Predlogom odluke o davanju saglasnosti na Finansijski plan Nacionalne službe za zapošljavanje za 2020. godinu i Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2020. godinu, u načelu.

II

Odbor za finansije, republički budžet i kontrolu trošenja javnih sredstava, na osnovu člana 174. Poslovnika Narodne skupštine, razmotrio je izveštaje odbora Narodne skupštine koje su, u skladu sa članom 173. stav 1. Poslovnika Narodne skupštine, dostavili Odboru za finansije, republički budžet i kontrolu trošenja javnih sredstava, kao nadležnom odboru, i to:

- Izveštaj Odbora za poljoprivredu, šumarstvo i vodoprivredu, koji je odlučio da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2020. godinu, razdeo 24 - Ministarstvo poljoprivrede, šumarstva i vodoprivrede koji je podnela Vlada.

- Izveštaj Odbora za zaštitu životne sredine, koji je odlučio da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2020. godinu, Razdeo 25- Ministarstvo zaštite životne sredine.

- Izveštaj Odbora za rad, socijalna pitanja, društvenu uključenost i smanjenje siromaštva, koji je odlučio da predloži Odboru za finansije, republički budžet i kontrolu trošenja javnih sredstava da prihvatiPredlog zakona o budžetu Republike Srbije za 2020. godinu – razdeo 30 Ministarstvo za rad, zapošljavanje, boračka i socijalna pitanja, sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2020. godinu, Predlogom odluke o davanju saglasnosti na Finansijski plan Nacionalne službe za zapošljavanje za 2020. godinu i Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2020. godinu, koji je podnela Vlada Republike Srbije.

- Izveštaj Odbora za zdravlje i porodicu, koji je odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o budžetu Republike Srbije za 2020. godinu, Razdeo 27 - Ministarstvo zdravlja, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2020. godinu, koji je podnela Vlada, u načelu.

- Izveštaj Odbora za kulturu i informisanje, koji je odlučio da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2020. godinu, Razdeo 29 – Ministarstvo kulture i informisanja.

- Izveštaj Odbora za privredu, regionalni razvoj, trgovinu, turizam i energetiku, koji je odlučio većinom glasova da predloži Odboru za finansije, republički budžet i kontrolu trošenja javnih sredstava da prihvati Predlog zakona o budžetu Republike Srbije za 2020. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija, u načelu;

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**DRUGA TAČKA DNEVNOG REDA:** Donošenje odluke o obrazovanju Radne grupe za utvrđivanje ispunjenosti uslova u postupku predlaganja kandidata za izbor predsednika i četiri člana Saveta Komisije za kontrolu državne pomoći

Na osnovu člana 27. st. 8. Zakona o Narodnoj skupštini („Službeni glasnik RS“, broj 9/10), člana 44. stav 6. a u vezi sa članom 55. Poslovnika Narodne skupštine („Službeni glasnik RS“, broj 20/12 - Prečišćen tekst), Odbor je jednoglasno (12 glasova „za“) doneo

**O D L U K U**

**o obrazovanju Radne grupe za utvrđivanje ispunjenosti uslova u postupku predlaganja kandidata za izbor predsednika i četiri člana Saveta Komisije za kontrolu državne pomoći**

1. OBRAZUJE SE Radna grupa za utvrđivanje ispunjenosti uslova u postupku predlaganja kandidata za izbor predsednika i četiri člana Saveta Komisije za kontrolu državne pomoći (u daljem tekstu: *Radna grupa*), u sledećem sastavu:

**Predsednik**:

**-** Milorad Mijatović

**Članovi**:

- Goran Kovačević

- Milan Lapčević

2. Zadatak Radne grupe je da u postupku predlaganja kandidata za izbor predsednika i četiri člana Saveta Komisije za kontrolu državne pomoći (u daljem tekstu: Komisija), po javnom konkursu koji je objavljen u „Službenom glasniku RS“, dnevnom listu „Politika“ i na internet stranici Narodne skupštine Republike Srbije i Komisije za kontrolu državne pomoći, 23. oktobra 2019. godine, izvrši pregled prijava na javni konkurs i prateće dokumentacije radi provere i utvrđivanja ispunjenosti svih uslova navedenih u javnom konkursu.

3. Radnoj grupi će u sprovođenju zadatka iz tačke 2. ove odluke administrativno-stručnu i tehničku pomoć pružati zaposleni u službi Odbora.

4. Radna grupa počinje sa radom danom donošenja odluke a završava podnošenjem izveštaja o svom radu Odboru. Radna grupa je dužna da o svakoj pojedinačnoj aktivnosti obaveštava i svoje predloge podnosi Odboru na usvajanje.

5. Ova odluka stupa na snagu danom donošenja.

Sednica je završena u 17,05 časova.

Sastavni deo ovog zapisnika čini tonski snimak i stenografske beleške.

SEKRETAR PREDSEDNIK

Tijana Ignjatović dr Aleksandra Tomić